钦定古今图书集成/明伦汇编/官常典/第768卷 > 林冲之
## 钦定古今图书集成/明伦汇编/官常典/第768卷 > 林冲之

按《宋史忠义传》：“冲之字和叔，兴化军莆田人。元符三
年进士，历御史台检法官大宗正丞、都官金部郎，滞
省寺者十年，出守临江南康。靖康初，召为主客郎中。
金人再来侵，诏副中书侍郎陈过庭使金，同被拘执。
初犹给乳酪，迨宇文虚中受其命，金人亦以是邀之，
冲之奋厉见词色，金人怒，徙之奉圣州。既二年，过庭”
卒，金人逼冲之。仕伪齐，不屈。徙上京，又不屈。置显州
极北沍寒之地，幽佛寺十馀年。渐便饮茹，以义命自
安，髭发还黑。病亟，语同难者曰：“某年七十二，持忠入
地无恨，所恨者，国仇未复耳。”南向一恸而绝。僧瘗之
寺隅。洪皓还朝，以闻，诏与二子官。子郁、从子震、霆。